*****

ΚΑΝΟΝΙΣΜΟΣ (ΕΟΚ) αριθ. 371/85 ΤΗΣ ΕΠΙΤΡΟΠΗΣ

της 13ης Φεβρουαρίου 1985

σχετικά με την πώληση, βάσει της διαδικασίας που καθορίζεται στον κανονισμό (ΕΟΚ) αριθ. 2539/84, βοείου κρέατος που κρατείται από ορισμένους οργανισμούς παρέμβασης και προορίζεται για εξαγωγή καθώς και για τροποποίηση του κανονισμού (ΕΟΚ) αριθ. 1687/76

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχώρησης της Ελλάδας, και ιδίως το άρθρο 7 παράγραφος 3,

Εκτιμώντας:

ότι ο κανονισμός (ΕΟΚ) αριθ. 2539/84 της Επιτροπής της 5ης Σεπτεμβρίου 1984 που καθορίζει τις ειδικές λεπτομέρειες εφαρμογής όσον αφορά ορισμένες πωλήσεις κατεψυγμένου βοείου κρέατος που κρατείται στους οργανισμούς παρέμβασης (2) προβλέπει τη δυνατότητα εφαρμογής της διαδικασίας πώλησης σε δύο διαδοχικές φάσεις, όταν πωλείται βόειο κρέας από αποθέματα στην παρέμβαση·

ότι οι οργανισμοί παρέμβασης της Δανίας, της Ιρλανδίας, της Ιταλίας και του Ηνωμένου Βασιλείου διαθέτουν ορισμένο απόθεμα βοείου κρέατος που αγοράστηκε πριν από την 1η Απριλίου 1983· ότι θα πρέπει να αποφευχθεί η παράταση της περιόδου αποθεματοποίησης για το κρέας λόγω των υψηλών δαπανών που προκύπτουν από αυτή· ότι, ως εκ τούτου, προτείνεται να γίνει χρήση της διαδικασίας πώλησης που καθορίζεται στον κανονισμό (ΕΟΚ) αριθ. 2539/84·

ότι είναι απαραίτητο να καθοριστεί χρονικό όριο για την εξαγωγή του εν λόγω κρέατος· ότι αυτό το όριο πρέπει να καθοριστεί λαμβάνοντας υπόψη το άρθρο 5 στοιχείο β) του κανονισμού (ΕΟΚ) αριθ. 2377/80 της Επιτροπής της 4ης Σεπτεμβρίου 1980 σχετικά με ειδικές λεπτομέρειες εφαρμογής του καθεστώτος πιστοποιητικών εισαγωγής και εξαγωγής στον τομέα του βοείου κρέατος (3), όπως τροποποιήθηκε τελευταία από τον κανονισμό (ΕΟΚ) αριθ. 1994/84 (4)·

ότι η σύσταση ασφάλειας, το ποσό της οποίας δύναται να διαφέρει από εκείνο που προβλέπεται στο άρθρο 15 του κανονισμού (ΕΟΚ) αριθ. 2173/79, πρέπει να εγγυάται την εξαγωγή του κρέατος που έχει πωληθεί κατ' εφαρμογή του παρόντος κανονισμού· ότι η ασφάλεια αυτή θα πρέπει να αποδεσμευθεί όταν προσαχθεί η απόδειξη που προβλέπεται από το άρθρο 12 του κανονισμού (ΕΟΚ) αριθ. 1687/76 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3443/84 (6), εντός της προθεσμίας που προβλέπεται στο άρθρο 31 του κανονισμού (ΕΟΚ) αριθ. 2730/79 της Επιτροπής (7), όπως τροποποιήθηκε τελευταία από τον κανονισμό (ΕΟΚ) αριθ. 202/82 (8)·

ότι τα προϊόντα που βρίσκονται στην κατοχή των οργανισμών παρέμβασης και προορίζονται να εξαχθούν υπάγονται στις διατάξεις του κανονισμού (ΕΟΚ) αριθ. 1687/76· ότι, εντούτοις, το παράρτημα Ι του εν λόγω κανονισμού, που καθορίζει τις ενδείξεις που πρέπει να τεθούν στα αντίτυπα ελέγχου, πρέπει να επεκταθεί·

ότι ο κανονισμός (ΕΟΚ) αριθ. 3605/84 (9) πρέπει να καταργηθεί ·

ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Γίνονται ενέργειες για την πώληση:

- περίπου 40 τόνων βοδινού κρέατος με κόκαλα, που κατέχεται από τον δανικό οργανισμό παρέμβασης και έχει αποθεματοποιηθεί πριν από την 1η Απριλίου 1983,

- περίπου 21 700 τόνων βοδινού κρέατος με κόκαλα, που κατέχεται από τον ιταλικό οργανισμό παρέμβασης και έχει αποθεματοποιηθεί πριν από την 1η Απριλίου 1983,

- περίπου 435 τόνων βοδινού κρέατος με κόκαλα, που κατέχεται από τον οργανισμό παρέμβασης του Ηνωμένου Βασιλείου και έχει αποθεματοποιηθεί πριν από την 1η Απριλίου 1983,

- περίπου 150 τόνων βοδινού κρέατος χωρίς κόκαλα, που κατέχεται από τον δανικό οργανισμό παρέμβασης και έχει αποθεματοποιηθεί πριν από την 1η Απριλίου 1983,

- περίπου 2 500 τόνων βοδινού κρέατος χωρίς κόκαλα, που κατέχεται από τον ιρλανδικό οργανισμό παρέμβασης και έχει αποθεματοποιηθεί πριν από την 1η Απριλίου 1983.

Το κρέας αυτό προορίζεται για εξαγωγή.

2. Η πώληση θα πραγματοποιηθεί σύμφωνα με τις διατάξεις του κανονισμού (ΕΟΚ) αριθ. 2539/84.

Οι διατάξεις του κανονισμού (ΕΟΚ) αριθ. 985/81 δεν εφαρμόζονται για την πώληση αυτή.

3. Οι ποσότητες και οι ελάχιστες τιμές που αναφέρονται στο άρθρο 3 παράγραφος 1 του κανονισμού (ΕΟΚ) αριθ. 2539/84 καθορίζονται στο παράρτημα Ι.

4. Λαμβάνονται υπόψη μόνον οι προσφορές οι οποίες φθάνουν στους σχετικούς οργανισμούς παρέμβασης, όχι αργότερα από τις 12 το μεσημέρι της 25ης Φεβρουαρίου 1985.

5. Ιδιαίτερες πληροφορίες σχετικά με τις ποσότητες και τους τόπους όπου βρίσκονται τα προϊόντα αποθηκευμένα είναι δυνατόν να λαμβάνονται από τους ενδιαφερόμενους στις διευθύνσεις που αναφέρονται στο παράρτημα ΙΙ.

Άρθρο 2

Τα προϊόντα που αναφέρονται στο άρθρο 1 πρέπει να εξαχθούν εντός έξι μηνών από την ημερομηνία που συνάπτεται η σύμβαση πώλησης.

Άρθρο 3

1. Το ποσό της ασφάλειας που αναφέρεται στο άρθρο 5 του κανονισμού (ΕΟΚ) αριθ. 2539/84 είναι:

- 140 ECU ανά 100 χιλιόγραμμα όσον αφορά το κρέας που αναφέρεται στην πρώτη, δεύτερη και τρίτη περίπτωση του άρθρου 1 παράγραφος 1,

- 290 ECU ανά 100 χιλιόγραμμα όσον αφορά το κρέας που αναφέρεται στην τέταρτη και πέμπτη περίπτωση του άρθρου 1 παράγραφος 1.

2. Με την επιφύλαξη του άρθρου 15 παράγραφοι 2 και 3 του κανονισμού (ΕΟΚ) αριθ. 2173/79, η ασφάλεια που αναφέρεται στην παράγραφο 1 αποδεσμεύεται όταν προσαχθεί η απόδειξη που προβλέπεται στο άρθρο 12 του κανονισμού (ΕΟΚ) αριθ. 1687/76.

3. Η απόδειξη αυτή προσάγεται εντός της προθεσμίας που αναφέρεται στο άρθρο 31 του κανονισμού (ΕΟΚ) αριθ. 2730/79.

Άρθρο 4

Ο κανονισμός (ΕΟΚ) αριθ. 1687/76 τροποποιείται ως εξής:

Στο παράρτημα, τμήμα Ι «Προϊόντα προοριζόμενα να εξαχθούν ως έχουν», προστίθεται το ακόλουθο σημείο 16 και η αντίστοιχη υποσημείωση:

«16. Κανονισμός (ΕΟΚ) αριθ. 371/85 της Επιτροπής της 13ης Φεβρουαρίου 1985 σχετικά με την πώληση, βάσει της διαδικασίας που καθορίζεται στον κανονισμό (ΕΟΚ) αριθ. 2539/84, βοείου κρέατος που κρατείται από ορισμένους οργανισμούς παρέμβασης και προορίζεται για εξαγωγή (16).

(16) ΕΕ αριθ. L 44 της 14. 2. 1985, σ. 14.»

Άρθρο 5

Καταργείται ο κανονισμός (ΕΟΚ) αριθ. 3605/84.

Άρθρο 6

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Φεβρουαρίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 238 της 6. 9. 1984, σ. 13.

(3) ΕΕ αριθ. L 241 της 13. 9. 1980, σ. 5.

(4) ΕΕ αριθ. L 186 της 13. 7. 1984, σ. 17.

(5) ΕΕ αριθ. L 190 της 14. 7. 1976, σ. 1.

(6) ΕΕ αριθ. L 318 της 7. 12. 1984, σ. 31.

(7) ΕΕ αριθ. L 317 της 12. 12. 1979, σ. 1.

(8) ΕΕ αριθ. L 21 της 29. 1. 1982, σ. 23.

(9) ΕΕ αριθ. L 333 της 21. 12. 1984, σ. 28.